Scuze pentru insistență, dar, totuși, nu putem asista nepăsători cum Arhiepiscopia Sucevei și Rădăuților continuă să susțină în mod fals că Centrul Muzeal ”Cazinoul Băilor” se numește ”Palatul Dornelor”. Vorbim despre o clădire monument care a fost salvată de la pieire de banii Uniunii Europene și de cei ai Consiliului Județean, Fondul Bisericesc Ortodox Român al Bucovinei, parte a Arhiepiscopiei, doar fudulindu-se cu el. În ciuda evidențelor, Arhiepiscopia continuă de o manieră ostentativă să vorbească despre ”Palatul Dornelor”.
Pe pagina instituției, în urmă cu cîteva zile, a apărut articolul intitulat: ”Centrul Muzeal și Multicultural Palatul Dornelor – gazda expoziției naționale itinerante de caligrame <Cuvânt ce (se) poartă frumos>”. Un eveniment care a avut loc ”în unul dintre cele mai frumoase monumente ridicate la sfârșitul secolului al XIX-lea, <Palatul Dornelor>, veritabil Ateneu al Bucovinei”.
Na, că mai nou cazinoul este și ateneu… Emil Ursu, doctor în istorie și director al Muzeului Național al Bucovinei, a explicat cu ocazia inaugurării Centrului Muzeal, pe 28 noiembrie 2023, în fața unei numeroase asistențe dominată de fețe bisericești, în frunte cu Arhiepiscopul Calinic, de ce acesta este ”Cazinoul Băilor” și nu ”Palatul Dornelor”. Însă, degeaba, pentru că înaltele, mediile și joasele fețe bisericești o țin pe-a lor, parcă și pentru a-i face în ciudă domnului Ursu.
Centrul Muzeal ”Cazinoul Băilor” este viu datorită expozițiilor organizate de Muzeul Național al Bucovinei. Fără aceste expoziții, clădirea ar fi pustie și nu ar mai da nimeni 10 lei pentru a o vizita, iar Arhiepiscopia nu ar face bani de pe urma ”Cazinoului”. Ia să-și ia Muzeul expozițiile și să lase fețele bisericești să se ocupe de ”umplerea” ”Cazinoului”. Cu ce? Cu discuțiile lor despre ”Palatul Dornelor” și cu fotografii ale unor palate din lumea largă unde unora dintre ele tare le-ar mai place să trăiască.
Muzeul Rațional al Bucovinei